ན་གཞོན་གླུ་དབྱངས་ལེན་མཁན་གྲགས་ཅན་ལྷུན་གྲུབ་ཀྱི་ཆེད་བསྒྲིགས་གླུ་དབྱངས་ཀྱི་འོད་སྡེར་གསར་པ་དེ་ད་ལན་ཐེ་ཝན་ནས་ཕབ་ལེན་བྱ་རྒྱུ་རེད།རྒྱུས་ལོན་བྱས་པ་ལྟར་ན།ཁོང་གིས་སྔོན་ཆད་ཀྱི་འོད་སྡེར་དག་ནེ་པ་ལ་ནས་ཕབ་ལེན་བྱས་ཡོད་ནའང་།ད་ལན་ཁོང་གིས་ཆེད་བསྒྲིགས་གླུ་དབྱངས་ཀྱི་འོད་སྡེར་བཞི་པ་དེ་ཐེ་ཝན་དུ་ཕབ་ལེན་བྱེད་དགོས་པའི་ཐད་ལ་འགྲེལ་བརྗོད་གནང་དོན།ནེ་པ་ལ་ནས་ཕབ་ལེན་བྱས་ཚེ་ཕབ་སྐྲུན་བྱེད་གླའི་རིན་གོང་སོགས་ཕྱོགས་གང་ཐད་ནས་ཅུང་ཟད་ཁེ་བོ་ཡོད་ནའང་།རོལ་དབྱངས་སྒྲིག་སྦྱོར་གྱི་ལག་རྩལ་ཞན་པ་དང་།འོད་སྡེར་གྱི་རྒྱུ་སྤུས་དེ་འདྲ་མི་བཟང་ཞིང་།དེ་ལས་ཐེ་ཝན་དུ་ཕབ་ལེན་བྱེད་གླ་མཐོ་ནའང་རོལ་དབྱངས་སྒྲིག་སྦྱོར་དང་འོད་སྡེར་སོགས་ཀྱི་རྒྱུ་སྤུས་ཧ་ཅང་ཚད་ལྡན་ཡིན་པ་དང་།རོལ་དབྱངས་སྒྲིག་སྦྱོར་ཐད་ལ་དེང་རབས་ཀྱི་ཁྱད་ཆོས་ལྡན་པར་བརྟེན།ཆེད་སྒྲིག་འོད་སྡེར་བཞི་པ་དེ་ཐེ་ཝན་ནས་ཕབ་ལེན་བྱ་རྒྱུར་བདམས་པ་ཡིན་ཞེས་འགྲེལ་བརྗོད་གནང་བྱུང་།